|  |
| --- |
| ***Директни плащания*** |

**1. От** **18 юни, започнаха теренните проверки по подадените заявления за директни плащания за Кампания 2020.** Проверките започнаха с посещения на място на декларираните площи по схемите за обвързано подпомагане за зеленчуци. По време на проверките се измерват размерите на парцелите и се констатира наличието на заявените за подпомогне култури. Установява се още и дали са спазени минималните агротехнически мероприятия, които да гарантират получаването на добиви. Избраните за посещения на място култури са: домати - оранжерийно производство, пипер - оранжерийно производство, краставици - оранжерийно производство, домати на открито, пипер на открито, краставици на открито, корнишони на открито, лук, чесън, картофи. Те са определени след анализ на резултатите от извършените проверки през 2019 г. и спрямо подадените заявления за Kампания 2020. Ще се проверяват и кандидати с констатирани несъответствия от миналата година, които за Кампания 2020 са заявили отново схеми за обвързано подпомагане за зеленчуци. През 2019 г. теренните проверки по схемите за обвързана подкрепа в сектор „Плодове и зеленчуци“ бяха увеличени на 50% спрямо изискваните по европейско законодателство 5% от заявените площи.

**2. На 15 юни приключи Кампания 2020 за подаване на заявления за директни плащания 2020 г.** През цялата кампания са подадени общо 102 808 заявления за подпомагане**.** Общо 62 451 са кандидатите по схемите и мерките за плащания на площ. Подадени са заявления за 3 883 961 хектара земя. По основната Схема за единно плащане на площ (СЕПП) участие са заявили 57 822 фермери, които са декларирали 3 841 704 ха земя. За първа година земеделските стопани имаха възможност да подадат заявленията си за директни плащания и чрез Системата за електронни услуги (СЕУ) на ДФ „Земеделие“. За кампания 2020 са подадени и заредени в ИСАК 2151 онлайн заявления. До 16 юни, за стопанската 2019/2020 година, регистрираните и пререгистрирани земеделски стопани са 79 990 броя. Срокът за пререгистрацията им изтече на 15 юни 2020 г., но регистрацията на нови земеделски стопани продължава до 30 септември 2020 г.

|  |  |
| --- | --- |
| ***Пазарна подкрепа*** |  |

**3. Биологично произведени продукти и био пчелен мед ще се предоставят по схемите „Училищен плод“ и „Училищно мляко“.** Това е предвидено с изменение на Наредба за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – Схема "Училищен плод" и Схема "Училищно мляко", в сила 19.06.2020 г. (обн. ДВ, бр. 55 от 19.06.2020 г.). Биологично произведени продукти и био пчелен мед ще се предоставят по схемите „Училищен плод“  и „Училищно мляко“ от следващата учебна 2020/2021 година. По схемите ще се доставят от 3 до 6 пъти биологични плодове, зеленчуци, както и толкова  био мляко, млечни продукти в рамките на учебната година, наред с редовно раздаваните продукти конвенционално производство. Пчелният мед, който ще се доставя в учебните заведения, трябва да отговаря на изискванията на наредбата за изискванията към пчелния мед. Той  трябва да се доставя в индивидуални опаковки с ненарушена цялост. Отменена е и процедурата за избор на доставчици на продуктите от страна на учебните заведения. Така се намалява административната тежест от една страна, а от друга - ще се предотврати ситуация, в която след подаване на заявление за одобрение в ДФЗ може да се установи, че избраният от учебното заведение заявител не отговаря на задължителните критерии за допустимост по схемите. В допълнение, ще се съкратят сроковете за одобрение на заявителите, което ще позволи навременно стартирането на доставките към учебните заведения. Учебните заведения ще могат да се договарят с кандидатите за доставчици на принципа на свободната конкуренция.

|  |  |
| --- | --- |
| ***Визия за ОСП след 2020 г.*** |  |

**4. На поведеното на 15 юни заседание Специалният комитет по селско стопанство (СКСС) се запозна с резултатите от първия политически трилог между Европейския парламент, Съвета и Европейската комисия и техническите срещи в рамките на междиинституционалните преговори по Регламента за преходните правила, както и предостави някои насоки на Председателството по ключови изменения**. Развитието на преговорите е в активна фаза, с оглед целта за приключване с политическо споразумение до края на юни. Държавите членки се обединиха около принципа, че предложението не трябва да включва нови правила, но останаха на различни мнения относно продължителността на преходния период, който е обвързан със завършването на преговорите по МФР и ОСП и възможността за удължаване на текущата ПРСР с повече от една година. Приоритетният за България въпрос за продължаването на преходната национална помощ за целия преходен период и на същите нива, както през 2020 г., беше постигнат. Първоначално този елемент не беше включен в предложението на Европейската комисия. По отношение на измененията, свързани с удължаване на периода на многогодишните агроекологични ангажименти, които могат да бъдат сключвани в рамките на преходния период, редица делегации се противопоставиха или изразиха резерви. България и някои други държави членки подкрепиха изменението на ЕП, свързано със срока на продължаване на плащанията за райони с природни ограничения през преходния период. България предостави по време на заседанието допълнителна информация по този приоритетен въпрос.

**5. На заседанието на Работна група „Хоризонтални селскостопански въпроси“ към Съвета на ЕС на 17 юни 2020 г. продължи техническо разглеждане на проекта за Регламент за стратегическите планове и на Хоризонталния регламент.** Председателството представи последните предложения за редакция на Регламента за стратегическите планове по ОСП, заедно със съпътстващата обяснителна бележка, която обединява коментарите и въпросите, представени от държавите членки по време на писмените консултации през април и май 2020 год. Основните направления, в които работи Хърватското председателство са индикаторите, като съществена част от предложения от ЕК нов модел за прилагане, начин на определяне и отчитане на единичната стойност за интервенции, които не са базирани на ИСАК и възможността и условията за прилагане на опростена схема за контрол на условността по отношение на малките земеделски стопани. Голяма част от ДЧ като цяло подкрепиха предложенията на Председателството и отчетоха постигнатия прогрес в нелеките условия, създадени от COVID-19. България също подкрепи Председателството по отношение на промените, свързани с индикаторите и отново повтори своята позиция за отчитане на уязвимостта на дребните земеделски стопани при прилагане на условността. Дискусиите оп проекта на регламенти за бъдещата ОСП ще продължат под предстоящото Германско председателство.

**6. Европейската сметна палата (ЕСП) е констатирала, че при прилагане на новите технологии за повърхностни изображения при мониторинг на Общата селскостопанска политика цялостният напредък е устойчив, но с по-бавно темпо при мониторинга на климатичните изменения и околната среда.** Това е установено в нейния Специален доклад № 4/2020, който беше представен на видео-заседание на Работната група по финансови селскостопански въпроси (АГРИФИН), проведено на 16 юни 2020 г. Европейската сметна палата е установила, че както Комисията, така и някои държави- членки са предприели действия за реализиране на потенциалните ползи от новите технологии. Комисията е подпомогнала използването на новите технологии чрез организирането на редица конференции и семинари и е предоставила двустранна подкрепа на много разплащателни агенции. 15 от общо 66 разплащателни агенции са използвали данни от спътниците „Сентинел“ по програма „Коперник“ през 2019 г., за да проверят заявления за помощ за някои схеми и някои групи бенефициенти („проверки чрез мониторинг“). Извършеният от Сметната палата одит показа, че много разплащателни агенции считат, че съществуват пречки пред по-широкото използване на новите технологии. Въпреки че Комисията се е опитала да преодолее или намали някои от тези пречки, разплащателните агенции очакват допълнителни насоки от нея, за да вземат правилни решения и да намалят риска от бъдещи финансови корекции. За преминаването към проверки чрез мониторинг са необходими значителни промени в информационните системи, специфични ресурси и експертен опит. Комисията е предприела действия за улесняване на достъпа до данни от мисиите „Сентинел“ и до цифровите услуги за обработка на данни „в облак“, но използването им от разплащателните агенции за оперативни цели е все още ниско. ЕСП препоръчва на Комисията да създаде стимули за използването на проверките чрез мониторинг като основна система за контрол от страна на държавите членки в рамките на ОСП за периода след 2020 г. Освен това Европейската сметна палата препоръчва на Комисията да използва по-широко новите технологии при наблюдението на изискванията, свързани с околната среда и климата. Повече информация по доклада можете да видите на следната връзка: <https://www.eca.europa.eu/Lists/ECADocuments/SR20_04/SR_New_technologies_in_agri-monitoring_BG.pdf>

|  |  |
| --- | --- |
| ***Още от ЕС и света*** |  |

**7. На видеокондерентната среща на Европейския съвет на 19 юни държавните и правителствените ръководители на ЕС обсъдиха плановете за възстановяване от кризата с COVID-19 и новия дългосрочен бюджет на ЕС, представен от Европейската комисия на 27 май 2020 г.** Очаква се да бъде постигнато политическо споразумение през юли, въпреки огромните различия в позициите на държавите членки.Тема на лидерската среща беше най-големият финансов стимул, предоставян някога от блока, чрез който да се отговори подобаващо на икономическата криза, предизвикана от пандемията.Европейската комисия предложи 750 милиарда евро за новия фонд за възстановяване и 1,1 трилиона евро за многогодишната финансова рамка за 2021-2027 г. – дългосрочният бюджет на ЕС. Видеоконференцията не доведе до конкретни резултати. Дискусията послужи като възможност за лидерите на 27-те държави- членки да изразят приоритетите и опасенията си във връзка с пакета.“Не подценяваме трудностите”, посочи председателят на Европейския съвет Шарл Мишел след виртуалната среща на върха.Въпреки ниските очаквания, лидерите изразиха задоволството от конструктивната дискусия, усещането за неотложност, споделено от всички и единодушната подкрепа за разгръщане на “амбициозен отговор”. Този отговор трябва да съчетава солидарността с нуждата от инвестиции и реформи. Това посочи председателят на Европейската комисия Урсула фон дер Лайен. “Зарадвах се да чуя как лидерите подчертаха, че трябва да направим всичко възможно, за да постигнем споразумение в Европейския съвет преди летния сезон”, добави тя.Хърватският премиер Андрей Пленкович, чиято страна е председател на ротационното председателство на ЕС, коментира, че е бил окуражен след като е изслушал колегите си. Германският канцлер Ангела Меркел коментира, че разговорите са били много конструктивни. Тя добави, че всички са наясно, че ситуацията сега е съвсем различна, в сравнение с предишната среща на високо ниво, проведена през февруари в Брюксел. Тогава лидерите на ЕС не успяха да постигнат споразумение за седемгодишния бюджет на ЕС. В следващите дни председателят на Европейския съвет ще направи опит да смекчи огромната разлика в позициите между държавите членки, особено между т. нар. “Пестелива четворка” и страните, който са най-силно засегнати от пандемията като Италия и Испания.Това предложение ще бъде основата за нова среща на върха в средата на юли, обясни той. Това ще е първият Европейски съвет в Брюксел след разпространението на пандемията в Европа. Дипломатите и служителите на ЕС не изключват втора среща на върха през юли в Брюксел, когато Германия ще поеме председателството на Съвета на ЕС.След като политическото споразумение бъде постигнато единодушно, то трябва да бъде прието от Европейския парламент и 27-те национални парламента на държавите членки през втората половина на годината, така че средствата да бъдат достъпни в началото на 2021 г.